钦定古今图书集成/明伦汇编/官常典/第748卷 > 徐世淳〈子肇梁〉 余塙
## 钦定古今图书集成/明伦汇编/官常典/第748卷 > 徐世淳〈子肇梁〉 余塙

按《明外史忠义传》：“世淳字中明，秀水人。父必达，字德
夫，万历二十年进士，历知太湖、溧水县，筑溧水石臼
湖堤，奏除齐泰姻戚子孙军籍凡二十六家。迁南京
吏部主事，历考功郎中，与吏科给事中储纯臣同领
察事。纯臣受赃吏赇，当大计日，必达进状请黜纯臣，
面揖之退，一座大惊。迁光禄丞，陈白粮利弊十一事”，
部议悉行之。言路攻朱赓及必达，必达方假归，上疏
自白，帝不问。未几，补官，进少卿。巡漕御史孙居相以
船坏不治，请雇民船济运，必达争止之。父艰归，起太
仆少卿，迁应天府尹。天启初，以右佥都御史督操江
军。白莲贼将窥徐州，必达募锐卒，会山东兵击破之，
就迁兵部右侍郎。三年京察，以拾遗罢归。卒，赠兵部
尚书。世淳，崇祯中由乡举授永嘉教谕，迁重庆推官、
随州知州。十三年冬莅任。州尝被贼破，居民萧然。世
淳知贼必复至，集士民誓关壮缪祠，要以死守。会岁
大荒，士多就食粥厂，叹曰：“可使士以馁失礼乎？”分粟
赈之，士皆感悦。溃兵过随，汹汹索饷。世淳授兵登陴，
而单骑入见帅，执其手曰：“军食不供，有司罪也，杀我
足矣。请械我以见督师。”帅气夺，敛众去。明年二月，张
献忠陷襄阳，三月遂来犯。世淳寝食南城谯楼，晓夜
固守，告急于巡抚宋一鹤。一鹤遣兵援为监司守承
天者邀去，援绝力穷。守月馀，贼急攻南城，而潜兵堕
北城以入。世淳命子肇梁薶印廨后东墙下，勒马巷
战，矢贯颐，耳鼻横断，坠马为乱刃斫死。肇梁奔赴，且
哭且骂。贼将杀之，疾呼州人，告以薶印处，乃死。世淳
妾赵氏、王氏及臧获十八人皆死。赵死尤烈。当事上
其状，赠太仆少卿，建祠以肇梁、祔随。自十年正月被
陷，知州王焘殉难。及是再陷，至七月复陷，判官余塙
死焉。三陷之后，城中几无孑遗，闾井为墟。